Къущхьэ Жамботрэ Екъубрэ я уэрэд

#адыгэ_уэрэдыжьхэр

Ды дыкъущхьэ къущхьэт, дыкъущхьэ жьанэти, Къущхьэм дыщалъху, маржэ!
Дэ дыкъэзылъхугъэри Дыщэкl унагъэти, ахэр мэунэ.

"Дэунэнщ" жыдоlэри Тохъутэмыщхэ дежкlэрэ дынокlуэкl, маржэ!
Дэ дыздекlуэкlыгъэмэ Тэхъутэмыщ и къуитlри жагъуэгъум и бзаджэт.

Ар, жэщыбгхэр мэхъури, "Жамбот!" жеlэри, мыхэм зы къоджэ,
Уэр, а къэджа закъуэмэ, хьэ гъуабжэжьитlри, уей, зэдолъ, маржэ!

Абы и илъ макъымэ гъунэгъу фызыжьхэри, уэр, догыз, маржэ,
Абы я гыз макъымэ Нэгурэшу дахэри, уэр, доушыр.

"Къэушынущ" жеlэри тепlэным и кlапэр хущlеупщlэ,
Етlуанэу щыджэмэ, Жамботу лlыхъури, уей, доуш, маржэ!

- Нэгурэшу дахэ, а къаджэр хэт, атlэ, а къаджэр сыт, атlэ?
- Уэ а къаджэ закъуэмэ, уэ lуэху хуимыlэ укъэмытэдж, маржэ!

- Нэгурэшу дахэ! - жи, - сымытэджауэрэ, уей, мыхъуну, - жи.
Пщэдей уэркъ напэр сиlэу дауэ уэрамымэ сыныдыхьэну сэ.

Ныжэбэ дыджати Жамботу щауэр къытхущlэкlакъым, - жаlэу,
Уэр, Жамботыр лlыхъут, маржэ, псынщlэу къотэджри псынщlэу зехуапэ.

Уэр, джаур lэщlагъэурэ уэздыгъэжь цlыкlури зэщlегъанэмэ,
Ар плlанэпэм дохьэри ямылей фочыжьри къыкъуегъэж, маржэ!

Ар жьэгугум дохьэри гынжьейм и пхъашэри нытрегъащхьэ,
Жыхафэгум нокlуэри дыщэ сэмпlалыри хуегъэдалъэ.

Уэр, ари щlэкlынурэ бжэми щекlуалlэмэ ныпоув, маржэ,
- Уэр, ныжэбэризэмэ сэ си хьэтыркlэ ущlэмыкl, маржэ!

- Ар жэщ дапщэ жыпlэмэ уэ уи хьэтыркlэ къыпхуэзгъэнэн, маржэ,
Ауэ ныжэбэ сыщlэмыкlауэ, уей, мыхъуну, жи.

Нэгурэшу дахэри lэдакъэ ижькlэрэ къыlуегъэж, маржэ.
Уэр, жыгей бжэlулъэри lэпхъуамбэ жьакlэкlэ ныlуегъэпкl, маржэ!

Ар, жыгей бжэжьитlри мэлыгъуэжь макът, иджы, зэlуегъэж, атlэ,
Лъхукъуэщо и пщlантlэурэ пщlантlэ кlыфlыжьым Жамбот ныдохьэ.

"Лlы къилъхуа къэкlуауэ щытмэ зимыбзыщlыжурэ къыкъурекl, маржэ!"
Лъхукъуэщо и пщlантlэурэ пщlантlэ кlыфlыжьри щlепщытыкl, маржэ.

Лъхукъуэщо и бэкхъыурэ мы бэкхъ кlыфlыжьри щlепщытыкl, маржэ,
Уэр, Жамботыр маджэри къэджар имыгъуэтурэ къегъэзэж, атlэ.

"Уэр, хьэ гъуабжэжьитlыурэ хьэм яшхыжын, атlэ, пцlыкlэ фопхъэр, маржэ!"
Уэр, хьэ гъуабжэжьитlри нызэрохьэжьэри кlыфlым холъадэ.

Ар, шухьэцей къуащlэри дзапэм жьэдэлъурэ, уей, къыхуахь, маржэ,
"Афяным и хэлъхьэти сэ схуэмыгъуэтурэ, къысхуэвгъуэтат, маржэ!"

Уэр, Жамботыр маплъэри фlыцlагъэжь закъуэм и нэр топлъызэ,
Ар щlакlуэ зэфlэдзэти лlынэпцl и хабзэурэ къызэфlадзат, маржэ.

Уэр, фlыцlагъэжь закъуэми Жамботу лlыхъум треунащlэ,
Тэхъутэмыщ и къуитlри кlыфlым къыхэтти, уэр, къыздоуэмэ.

Жамботым и джабэри кхъузанэщlэм хуэдэурэ кlуэцlрагъэх, маржэ,
Ар, хьэвшырым и хабзэти, Жамботу лlыхъури нызопщыпщэ, жи.

Нэгурэшу дахэри псынщlэу къыщlожри ныщхьэщолъадэ:
- Уэр, си щхьэгъусэфlурэ, Жамботу лlыхъу, маржэ, сытхэр къыпщыщl, атlэ?

- Нэгурэшу дахэ, къысщыщlа псоми ущlэмыупщlэ! - жи,
Си анэ къилъхуа закъуэурэ Екъубуэ лlыхъумэ хъыбар схуегъащlэ.

- Уэр, Екъубуэ лlыхъу, атlэ, къэхъуахэр пщlэркъэ, псынщlэу къэтэдж, маржэ!
Ар Екъубуэ лlыхъумэ псынщlэу зехуапэри ныщхьэщолъадэ.

- Си анэ къилъхуа закъуэурэ Жамботу лlыхъу, атlэ, сытхэр къэухъу, маржэ?
- Уэр, Екъубу лlыхъу, маржэ, къэхъуакъэщlа псоми, рэтlэ, ущlэмыупщlэ!

Уэр, сэ силъ пщlэжынумэ, Тохъутэмыщхэ дежкlэ, уэр, екlуэкl, маржэ,
Силъ пхуэмыщlэжынумэ, си хьэдэ тlэкlури нехьэкlыж, маржэ.

- Уилъ сымыщlэжынурэ сытхэр си lэмал, атlэ, сытхэр си lэмал, маржэ,
Сэ щlы сызытетри кърамыхауэрэ сыкъамыщтэн, соlуэ!

- Абы къэхъуа лажьэмэ, уай маржэ, уэ ущlэмыупщlэ,
Уэ силъ пщlэжынумэ, хьэ банэ макъымэ, уай, ирижэ.

Ар пхуэмыщlэнумэ, Тэхъутэмыщхэ дежкlэрэ, уей, сехьэкl, жи,
Сэ тхьэ сыгъаlуэ, жи, я джэд нэхъ мыхъуми сэ силъ сщlэжынкlэ.

Жамбот къыщенэри Къущхьэ Екъубыр, жи, Тэхъутэмыщхэ ножэ,
Я хьэщlэщыбжэр фочым и пащlэкlэ, уай, lуеудыр.

Я хьэщlэщыжьмэ джэгуакlуэ Исупри, уай, щыжейрт, жи,
Лlы пцlанэ хэлъмэ Екъуб и фочри тырегъапсэ.

Исуп щолъэтри Къущхьэ Екъубымэ, уей, къолъэlур:
"Хамэлъкlэ уилъ умыщlэжынумэ, маржэ, сэ сыхьэщlэщ".

Дыхьа-дэкlакlэрэ ныщеупщlым, тхьэ къыхуеlуэ,
Абы къыщlокlыжри Тэхъутэмыщхэ унэмкlэ, уей, ножэкlыр.

Я тэхъуанэбжэри фочым и пащlэкlэ, уей, lуеудыр,
Жыхафэгум тетурэ псы лэгъупышхуэри, уей, къыщlекlэ.

Пкlэм ныдолъейр, иджы, хьэпшыпу телъыр зэбгыредзыр,
Зыкъыредзыхри я лlыжь-фызыжьхэри, уей, къыщехур.

"Ныжэбэ lуэхукlэ къыдыхьи-дэкlи дэ дымыщlэ,
Уэ уифlыр дифlкъэ, уи бийр ди бийщ!" - жари тхьэ къыхуаlуэ.

Екъуб къокlуэжри и къуэшыр лlауэрэ, уей, lуощlэжыр.
Жамбот и хьэдащхьэмэ Къущхьэ Екъубмэ псалъэ щетыр:

"Къыплъыса лейри сымыгъэгъункlэрэ, сэ тхьэ соlуэ!"
Къуэшыр щlелъхьэжри мэхуищ даущмэ ар къыхэткъэ.

Еплlанэ махуэмэ Екъуб щыдэкlымэ ианэр кlэлъоджэ,
"Лъы зэращlэжри мис мыбы хуэдэщи зэ къэдаlуэ:

Уи адэм къыщlэнауэрэ гупэ щlэлъ къамэри уэ зыдэщтэ,
Зауэм фlэмыкlыурэ адэ фоч кlэщlри къомыгъанэ.

Уи фоч кlыхьыжьмэ гынжьей lэбжьыгури уэ икlутэ,
Фоч кlэщlыр гъуапэмэ уэ къигъэжи бийм теубыдэ.

Абы къыфlэкlмэ, маисэ къамэри, уей, щlэщхъункъым,
Укъыщlэпхъуэжмэ, уэ укъэкlуэжми - узибынкъым!"

Екъубуэ хахуэри Налшык къалэжьмэ, уей, ныдохьэ,
Тlэкlу едзэкъэнурэ зы шхапlэ гуэрымэ, уей, ныщlохьэ.

Пщафlэм бгъэдохьэри: "Псынщlэу сыгъашхэ! - ныжыреlэ, -
Ажафэ техынри къыспыщылъщи, сэ сопlащlэ".

А шхапlэ дыдэми джэгуакlуэ Исупри, уей, щохьэщlэ.
Зыкъыхуегъазэри Къущхьэ Екъубмэ къыжыреlэ:

"Ей, Екъуб, Екъуб цlыкlуу хахуэ, жи, лlы фlыцlэ ябгэ,
А уи ажафэри, уэ зэгъащlэ, техыгъуейщ, жи.

Уэрэд пхуаусынри уэ улlыгъэншэм ари тыншкъым,
Сыноплъыжыпэри уи бзэгу нэхъ папцlэ, жи, уэ пкlэрылъкъым.

Сытыгур уиlэурэ уэ убатэт, Екъуб лlы фlыцlэ?"
Екъуб шхэхункlэрэ хэку тетым бзэгухэри, уей, хуагъэсыр.

Шхэн имыухыурэ тетым и лlыкlуэхэр, уей, къегъэсыр:
"Накlуэт, нэтэджыт, ажафэтехри, уэ нэхъейт! - жи.

Тетыр къыпхуейщи, и губжьу бзаджэмэ дэ дыщlехуэ."
Екъубу хахуэмэ тетым и лlыкlуэхэм яжреlэ:

"Шхэн сухакъыми, си lуэху зэфlэкlмэ, сынэкlуэнщ", - жи.
Хэкум и тетымэ ар хуагъэсыжри, уей, мэхъущlэ...

Ар мэгубжьыпэри и дамэщlэтхэри, уей, къыщlехур:
"Хьэм къилъхуа цlапlэри зэкlуэцlыпхауэрэ, уей, къысхуэфхь!" - жи.

Етlуанэ гуэрымэ тетым и лlыкlуэхэр пщlэншэу мэкlуэжыр.
"lэщэр къытефх!" жери абдежым щытхэмэ ящlокlиер.

Къущхьэ Екъубымэ "Фэ фимыхьэдэр фымыгъей" жи.
Тетыр къокlуатэри ауэ щыт гупымэ яжьэхолъэ.

"Уэ фlыцlэ цlыкlуурэ, Тэхъутэмыщ майорым и псэлъыхъур!"
И щlопщ тlуащlэмкlэ Екъуб еуэнуэ, уей, зешэщlыр.

Екъуб фоч кlэщlри кърегъэцlэфтри, уей, хуеший, жи,
Тетыжьыр мащтэри шхапlэм щlэт стlолымэ, уей, тощахэ.

Къэдабэ шэнтмэ и лъакъуэ шахэри, уей, щlегъащlэ,
Пкlэлъейм йохуэхри дзэпэфlанищри, уей, lуегъащхьэ.

Къыщlокl Екъубри уэрам зэв гуэрымкlэ, уей, ныдохьэ.
Уэрамыр ятlэми лъэс лъагъуэ закъуэр, уей, ныпхокl, жи.

Пщlэгъуалэ куапцlэмэ майорыр тесурэ, уей, къыпхокlыр,
Екъубуэ щауэмэ шур къэмыс щlыкlэ ныжреlэ:

"Уэ шы утескъэ, сэ сылъэсщи, уэ дэгъэх!" жи.
Шыр димыгъэхыурэ, Тэхъутэмыщ майорыри Екъуб бгъэдохьэ.

"Илъэсыщlэу къихьэмэ унэзмыгъэсурэ, уэ услlынщ!" жи.
Екъуб лlы пхъашэти и фоч кlэщlыжьыр, уей, кърехыр.

Пщы майор бзаджэмэ иреубыдылlэри, уей, жьэхоуэ.
Шэ мыубзэщхъужти Тэхъутэмыщ майорыр шым йохуэхыр.

Къамэр кърехри пщым и гу бзаджэр, уей, кърехыр,
Бжэгъу щхьэкlэ гуэрмэ гур ныфlеупцlэри, уей, ножьэжыр.

Пхъэр зэрогъэхъури Къущхьэ Екъубымэ и ужь йоувэ,
Къауэ зэпытурэ Екъуб чэщанэмэ, уей, яфlохьэ.

Бгъэдыхьэфынурэ зылl къахэмыкlыурэ къызэтреукlэ,
Ар щымыгъужымэ къалэм топыжьри, уей, къырашыр.

Ягъэшынэнурэ гын фlэкl имылъуэ, уей, зэ мауэ,
Щахуэмышынэмэ топым и шэрхъри, уей, щlым хатlэ.

Яузэдыжри щlыгур дэпсалъэурэ, уей, ягъауэ,
Чэщанэ быдэри топышэ гуащlэмэ, уей, долъалъэ.

Къелъэлъэхахэми Екъубуэ хахуэри, уей, дощахэ,
Екъуб и укlыкlэри и анэжь тхьэмыщкlэми, уей, зэхехыр.

"Ей, Нэгурэш, уи пшынэр къащтэ, жи, дыкъэгъафэ!"
Нэгурэшу дахэмэ и пшынэр къещтэри къафэ йоуэ.

Лlыгъэу Екъубмэ ищlам хуэгуфlэуэ и анэр щэ къофэ.
Лlыгъэу Екъубмэ ищlам хуэгуфlэуэ и анэр щэ къофэ.

 Автор: джэгуак1уэ Мэсей Исуп